31978R0686
L 093/12
JURNALUL OFÍCIAL AL UNIUNII EUROPENE
REGULAMENTUL (CEE) NR. 686/78 AL COMISIEI
din 6 aprilie 1978
privind stabilirea, în sectorul produselor pescărești, a dispozițiilor complementare referitoare la acordarea de restituiri la export
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 100/76 al Consiliului, din 19 ianuarie 1976, privind organizarea comună a piețelor în sectorul produselor pescărești (1), astfel cum a fost modificat ultima dată prin Regulamentul (CEE) nr. 2560/77 (2),
având în vedere Regulamentul (CEE) nr. 110/76 al Consiliului, din 19 ianuarie 1976, privind stabilirea, în sectorul produselor pescărești, a normelor generale referitoare la acordarea de restituiri la export și criteriile de fixare a valorii acestora (3), în special articolul 7, alineatul (3),
întrucât s-a constatat că produse de origine comunitară sunt congelate și/sau prelucrate la bordul unei nave aflate sub pavilionul unei țări terțe; întrucât, după congelare sau prelucrare, aceste produse sunt exportate;
întrucât condițiile economice ale acestor operațiuni sunt comparabile cu cele ale operațiunilor efectuate în țări terțe unde sunt necesare costuri de producție net inferioare celor din Comunitate; întrucât acordarea de restituiri la produse congelate și/sau prelucrate în aceste condiții are ca efect un avantaj economic nejustificat pentru aceste produse;
întrucât măsurile prevăzute de prezentul regulament sunt în conformitate cu avizul Comitetului de gestionare a produselor pescărești,
ADOPTĂ PREZENTUL REGULAMENT:
Articolul 1
Pentru aplicarea regimului restituirilor la export, produsele de pescărie de origine comunitară, congelate și/sau prelucrate la bordul unei nave înmatriculate sau înregistrate într-o țară terță și care se află sub pavilionul unei țări terțe, sunt considerate drept produse care nu au origine comunitară.
Articolul 2
Prezentul regulament intră în vigoare la 29 aprilie 1978.
El se aplică exporturilor pentru care formalitățile vamale de export sunt îndeplinite începând cu această dată.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 aprilie 1978.